Oikeusministeriö
oikeusministerio@om.fi

Lausunto asiakkaan aseman kehittämisestä julkisissa hyvinvointipalveluissa annetusta raportista

Pohjois-Karjalan sairaanhoito- ja sosiaalipalvelujen kuntayhtymä (PKSSK) esittää lausuntonaan em. raportista seuraavaa:

PKSSK yhtyy raportissa eriävän mielipiteen jättäneen Pirkka-Petri Lebedeffin näkemyksiin ja toteaa lisäksi, että raportin esitys on paitsi epätarkoituksenmukainen, niin myös tosiasiallisesti  omiaan hajauttamaan asiakkaan suojaksi säädettyjä vakiintuneita menettelytapoja ja voi tällaisena    jopa heikentää asiakkaan asemaa.

Potilaan saaman hoidon asianmukaisuus voi tulla selvitettäväksi nykyisen järjestelmän mukaan esimerkiksi seuraavasti:

- potilasvahinkojärjestelmä
- Valviran valvontatoimet
- ammattihenkilölain sisältämät velvoitteet
- AVI:n valvontatoimet
- potilaslain järjestelmät

Asiakkaan asemasta on siis säädetty jo nykyisellään hyvin monitahoisen järjestelmän kautta. Ehdotettu säännöstö toisi tähän säännöstöön vielä kokonaan uuden toimijan, kuluttajaviranomaiset. Sama asia voi jo nykyisellään tulla tutkittavaksi kaikkien edellä kuvattujen järjestelmien kautta ja voidaan kysyä, mitä lisäarvoa asiakkaan asioiden hoitamiselle tulisi siitä, että tähän joukkoon lisättäisiin vielä uusi instanssi? 

Lisäksi on huomattava, että terveyden- ja sosiaalihuollon palvelujen substanssi on hyvin professionaalinen, ja annettujen palvelujen sisällön tuntemus on hyvin keskeinen osa arvioitaessa asiakkaan saaman palvelun laatua. Jotta kuluttajaviranomaisilla olisi tosiasiallisesti mahdollisuus arvioida asiakkaan saaman palvelun oikeellisuutta, tulisi heillä olla 

riittävä terveyden- ja sosiaalihuollon asiantuntemus. Ehdotettu järjestelmä olisi omiaan synnyttämään lisää lausunnonantoaparaatteja, jotka jo muutoinkin lausuvat olemassa olevien järjestelmien puitteissa toinen toisillensa.

Ehdotettu järjestelmä ei selkeyttäisi asiakkaan asemaa, päinvastoin. Asiakkaan asema ei nykyisestään selkiytyisi sillä, että samaa asiaa voitaisiin käsitellä nykyistä useammassa instanssissa, varsinkaan kun palvelujen asiantuntemus edelleenkin olisi samojen toimijoiden käsissä. Asiakkaan aseman kehittäminen tulee tapahtua nykyisin olemassa olevan lainsäädännön puitteissa.

Joensuussa 15.6.2011

PERTTI PALOMÄKI		ANTTI TURUNEN
Pertti Palomäki		Antti Turunen
sairaanhoitopiirin johtaja		johtajaylilääkäri